Document ID: 32010R0215
Publication Date: 2010-03-05

Content:
REGOLAMENT TAL-KUMMISSJONI (UE) Nru 000/2010
tal-5 ta’ Marzu 2010
li jemenda l-Anness I tar-Regolament (KE) Nru 798/2008 li jistabbilixxi lista ta’ pajjiżi terzi, territorji, żoni jew kumpartimenti li minnhom jistgħu jiġu importati u jsir tranżitu ta’ tjur u prodotti tat-tjur fil-Komunità u r-rekwiżiti ta’ ċertifikazzjoni veterinarja
(Test b’rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2009/158/KE tat-30 ta’ Novembru 2009 dwar il-kundizzjonijiet tas-saħħa tal-bhejjem li jirregolaw il-kummerċ intra-Komunitarju u l-importazzjoni ta' tajr u bajd tat-tfaqqis minn pajjiżi terzi (1), u b'mod partikolari l-Artikoli 23(1), 24(2) u 26(2) tiegħu,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali li huma għall-konsum mill-bniedem (2), u b'mod partikolari l-ewwel subparagrafu tal-Artikolu 8(1), Artikolu 9(2)(b) u l-Artikolu 9(4) tagħha,
Billi:
(1)
Ir-Regolament tal-Kummissjoni (KE) Nru 798/2008 tat-8 ta’ Awwissu 2008 li jistabbilixxi lista ta’ pajjiżi terzi, territorji, żoni jew kumpartimenti li minnhom jistgħu jiġu importati u jsir tranżitu ta’ tjur u prodotti tat-tjur fil-Komunità u r-rekwiżiti ta’ ċertifikazzjoni veterinarja (3) jistabbilixxi li l-prodotti koperti b’dak ir-Regolament jistgħu biss jiġu importati jew fi tranżitu fl-Unjoni mill-pajjiżi terzi, mit-territorji, miż-żoni jew mill-kumpartimenti elenkati fit-tabella tal-Parti 1 fl-Anness I tiegħu. Jistabbilixxi wkoll ir-rekwiżiti ta’ ċertifikazzjoni veterinarja għal dawn il-prodotti u l-mudelli ta' ċertifikati veterinarji li jakkumpanjawhom huma stabbiliti fil-Parti 2 ta' dak l-Anness.
(2)
Skont l-Artikolu 24(1)(b) tad-Direttiva 2009/158/KE, ma għandhomx jiġu importati prodotti fl-Unjoni minn pajjiż terz, territorju, żona jew kumpartiment fejn tkun instabet tifqigħa tal-influwenza tat-tjur jew tal-marda ta’ Newcastle u li għalhekk ma jiġux aktar iċċertifikati bħala ħielsa minn waħda minn dawn il-mard, sakemm l-awtorità kompetenti tal-pajjiż terz jew tat-territorju ma japplikax miżuri biex jikkontrollahom li huma talanqas ekwivalenti għal dawk stabbiliti fid-Direttiva tal-Kunsill 2005/94/KE tal-20 ta’ Diċembru 2005 dwar miżuri Komunitarji għall-kontroll tal-influwenza tat-tjur u li tħassar id-Direttiva 92/40/KEE (4) u fid-Direttiva tal-Kunsill 92/66/KEE tal-14 ta’ Lulju 1992 li tintroduċi miżuri tal-Komunità għall-kontroll tal-marda ta’ Newcastle (5).
(3)
Parti mit-territorju tal-Brażil u t-territorji tal-Kanada, iċ-Ċilì, il-Kroazja, l-Iżrael u l-Istati Uniti tal-Amerika, kif elenkati fil-Parti 1 tal-Anness I tar-Regolament (KE) Nru 798/2008, huma fil-preżent awtorizzati għall-importazzjoni lejn l-Unjoni ta’ tjur ħajjin u tar-ratiti, tal-bajd għat-tifqis tat-tjur u ratiti kif ukoll għal-laħam tat-tjur u tar-ratiti.
(4)
Dawk is-sitt pajjiżi terzi japplikaw miżuri ta’ kontroll għall-marda ta’ Newcastle ekwivalenti għal dawk implimentati mill-Istati Membri skont id-Direttiva 92/66/KEE, inkluż it-tqegħid ta’ żoni fit-territorju tagħhom taħt restrizzjonijiet uffiċjali fil-każ tat-tfaqqigħ ta’ dik il-marda.
(5)
Rigward l-importazzjoni ta’ laħam tat-tjur u tar-ratiti fl-Unjoni, l-ekwivalenza tal-miżuri ta’ kontroll tal-mard għall-marda ta’ Newcastle applikati f’partijiet tal-Brażil u wkoll fl-Iżrael diġà ġiet rikonoxxuta bid-Deċiżjoni tal-Kummissjoni 2001/659/KE tas-6 ta’ Awwissu 2001 li temenda d-Deċiżjoni 94/984/KE rigward l-importazzjoni ta’ laħam tat-tjur frisk mill-Brażil (6) u d-Deċiżjoni tal-Kummissjoni 97/593/KE tad-29 ta’ Lulju 1997 li tistabbilixxi l-kundizzjonijiet tas-saħħa tal-annimali u ċ-ċertifikati veterinarji għall-importazzjoni ta’ laħam tat-tjur frisk mill-Iżrael (7).
(6)
Waqt li titqies l-ekwivalenza tal-miżuri ta’ kontroll tal-marda ta’ Newcastle u l-kapaċità ta’ dawk il-pajjiżi terzi biex b’mod effettiv jittrattaw tifqigħa ta’ dik il-marda kif ukoll is-sejbiet u l-azzjonijiet segwenti għall-missjonijiet ta’ spezzjoni għal dawn il-pajjiżi, huwa xieraq li jiġu stipulati rekwiżiti taċ-ċertifikazzjoni speċifiċi fir-rigward tal-ħelsien minn dik il-marda.
(7)
Għall-importazzjoni ta’ tjur ħajjin u bajd għat-tifqis tat-tjur u r-ratiti fl-Unjoni l-annotazzjonijiet fil-kolonna 6 dwar il-kundizzjonijiet speċifiċi fil-Parti 1 tal-Anness I u ċ-ċertifikati veterinarji stabbiliti fil-Parti 2 tal-Anness I tar-Regolament (KE) Nru 798/2008 għandhom jiġu emendati, sabiex f’każ ta’ tifqigħat futuri tal-marda ta’ Newcastle fil-Brażil, il-Kanada, iċ-Ċilì, il-Kroazja, l-Iżrael u l-Istati Uniti tal-Amerika, kif elenkati fil-Parti 1 tal-Anness I ta’ dak ir-Regolament, l-importazzjoni ta’ dawk il-prodotti tista’ titkompla mill-partijiet ta’ dawk il-pajjiżi terzi li ma tqegħdux taħt restrizzjonijiet uffiċjali minħabba l-marda ta’ Newcastle.
(8)
Għall-importazzjoni tal-laħam tat-tjur u l-laħam tar-ratiti fl-Unjoni l-annotazzjonijiet fil-kolonna 6 dwar il-kundizzjonijiet speċifiċi fil-Parti 1 tal-Anness I u ċ-ċertifikati veterinarji stabbiliti fil-Parti 2 tal-Anness I tar-Regolament (KE) Nru 798/2008 għandhom jiġu emendati, sabiex f’każ ta’ tifqigħat futuri tal-marda ta’ Newcastle fil-Kanada, iċ-Ċilì, il-Kroazja, l-Iżrael u l-Istati Uniti tal-Amerika, kif elenkati fil-Parti I tal-Anness 1 ta’ dak ir-Regolament, l-importazzjoni ta’ dawk il-prodotti tista’ titkompla mill-partijiet ta’ dawk il-pajjiżi terzi li ma tqegħdux taħt restrizzjonijiet uffiċjali minħabba l-marda ta’ Newcastle.
(9)
Barra minn hekk, iċ-ċertifikat veterinarju għall-importazzjonijiet tal-laħam tat-tjur stabbilit fil-Parti 2 tal-Anness I tar-Regolament (KE) Nru 798/2008 għandu jiġi emendat sabiex jippermetti l-importazzjonijiet ta’ dak il-prodott miksub mit-tjur tal-qatla li joriġina minn pajjiż terz ieħor elenkat fil-Parti 1 tal-Anness I ta’ dak ir-Regolament.
(10)
Bir-Regolament tal-Kummissjoni (KE) Nru 411/2009 tat-18 ta’ Mejju 2009 li jemenda r-Regolament (KE) Nru 798/2008 li jistabbilixxi lista ta’ pajjiżi terzi, territorji, żoni jew kumpartimenti li minnhom jistgħu jiġu importati u jsir tranżitu ta’ tjur u prodotti tat-tjur fil-Komunità u r-rekwiżiti ta' ċertifikazzjoni veterinarja (8) applikati mill-Kanada għall-influwenza tat-tjur b’patoġenità baxxa diġà ġew rikonoxxuti bħala ekwivalenti u r-rekwiżiti ta’ ċertifikazzjoni ġew emendati kif xieraq; huwa għalhekk xieraq għal raġunijiet ta’ konsistenza biex jiġu allinjati dawn ir-rekwiżiti ta’ ċertifikazzjoni ma’ dawk li għandhom jiġu introdotti mir-Regolament preżenti.
(11)
L-Anness I għar-Regolament (KE) Nru 798/2008 għaldaqstant għandu jiġi emendat.
(12)
Huwa xieraq li jiġi stipulat perjodu tranżitorju biex jippermetti li l-Istati Membri u l-industrija jieħdu l-miżuri neċessarji biex jikkonformaw mar-rekwiżiti ta’ ċertifikazzjoni veterinarja applikabbli pprovduti f’dan ir-Regolament.
(13)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 798/2008 huwa emendat skont l-Anness ta’ dan ir-Regolament.
Artikolu 2
Il-prodotti li għalihom iċ-ċertifikati veterinarji rilevanti ħarġu skont ir-Regolament (KE) Nru 798/2008 jistgħu jkomplu jiġu importati jew isir tranżitu fl-Unjoni sal-1 ta’ Ġunju 2010.
Artikolu 3
Dan ir-Regolament għandu jidħol fis-seħħ fl-20 jum wara tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta’ Marzu 2010

Metadata:
Eurovoc Level 1 Categories: 100157
100143
100154
100147
100156
Eurovoc Level 2 Categories: 100171
100192
100254
100193
100250
100238
100245
Eurovoc Level 3 Categories: 2442
3489
3098
614
3156
2711
2737
5877
All Eurovoc Categories: 1445
1755
2121
2300
3191
3614
4687
4743
5369